CELEX: 
Language: lv
Date: 2021-05-06 00:00:00
Title: KOMISIJAS DELEĢĒTĀ REGULA (ES) …/.. ar ko pagarina Eiropas Parlamenta un Padomes Regulas (ES) Nr. 648/2012 89. panta 1. punkta pirmajā daļā minēto pārejas periodu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regula (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem (ETIR) paredz pagaidu atbrīvojumu no tīrvērtes pienākuma pensiju shēmu mehānismiem (PSM), kas atbilst konkrētiem kritērijiem. Šis pārejas periods ir noteikts saskaņā ar ETIR 89. panta 1. punktu un dod papildu laiku centrālajiem darījumu partneriem (CCP), PSM un tīrvērtes dalībniekiem izstrādāt īstenojamus tehniskus risinājumus, kas ļautu PSM izpildīt CCP naudas mainīgās drošības rezerves pieprasījumus. 
            
            
               Pagaidu atbrīvojuma termiņš gadu gaitā ir pagarināts, jo nav rasts īstenojams tehnisks risinājums. Ar neseno ETIR pārskatīšanu (Regula (ES) Nr. 834/2019, “ETIR Refit”) atbrīvojuma termiņu pagarināja līdz 2021. gada 18. jūnijam. Saskaņā ar 85. panta 2. punktu to ir iespējams pagarināt vēl par augstākais diviem gadiem, izmantojot divus Komisijas deleģētos aktus, savukārt regulas galīgais mērķis paliek PSM centralizēta tīrvērte.
            
            
               Komisija ar šo deleģēto aktu ierosina pagarināt spēkā esošā atbrīvojuma termiņu par vēl vienu gadu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               “ETIR Refit” nodrošina visaptverošu regulējumu, lai novērtētu panākumus, kas gūti, meklējot īstenojamus risinājumus. Saskaņā ar 85. panta 2. punktu Komisijai jāsagatavo ikgadēji ziņojumi, kuros izvērtēts, vai ir izstrādāti īstenojami tehniski risinājumi par naudas un nenaudas nodrošinājumu, ko PSM pārved kā mainīgo drošības rezervi, un vai ir nepieciešams veikt pasākumus, lai atvieglotu minētos īstenojamos tehniskos risinājumus. EVTI sadarbībā ar EAAPI, EBI un ESRK ir jāiesniedz Komisijai ikgadēji ziņojumi par šo jautājumu, lai palīdzētu Komisijai veikt izvērtējumu. Turklāt Komisijai ir jāizveido ekspertu grupa, kuras sastāvā ietilpst CCP, tīrvērtes dalībnieku, PSM un citu attiecīgo personu pārstāvji, lai pārraudzītu to centienus un izvērtētu progresu, kas panākts tādu īstenojamu tehnisko risinājumu rašanā, kuri PSM atvieglo ārpusbiržas atvasināto instrumentu līgumu tīrvērti. 
            
            
               Komisija saņēma EVTI ziņojumus 2020. gada aprīlī un decembrī; EVTI no 2020. gada 2. aprīļa līdz 15. jūnijam rīkoja arī sabiedrisko apspriešanu, lai apkopotu plašu viedokļu un datu klāstu, kas tika ņemts vērā tās decembra ziņojumā. 
            
            
               Komisija 2019. gada oktobrī un 2020. gada aprīlī un novembrī rīkoja ekspertu grupas sanāksmes un 2020. gada septembrī publicēja savu pirmo ziņojumu likumdevējiem (COM(2020) 574 final, 23.9.2020.). Ziņojumā Komisija secināja, ka gadu gaitā attiecīgās ieinteresētās personas ir panākušas progresu risinājumu rašanā: konkrēti, daži CCP ir izstrādājuši vai pašlaik izstrādā “atvieglotas piekļuves” veidus repo darījumu, kuriem veikta tīrvērte, tirgiem, kuros PSM varētu apmainīt nodrošinājumu pret naudu
                  1
               ; daži PSM kā tīrvērtes dalībnieku klienti jau brīvprātīgi veic tīrvērti daļai savu atvasināto instrumentu. Minētajā ziņojumā arī uzsvērts, ka atlikusī PSM problēma ir nepieciešamība izvietot mainīgo drošības rezervi naudā saspringtos tirgus apstākļos, kad CCP naudas drošības rezerves pieprasījumi var kļūt nozīmīgi un ne vienmēr var tikt nodrošināta PSM spēja izmantot repo tirgu. 
            
            
               EVTI rīkotā sabiedriskā apspriešana kopumā apstiprināja iepriekš minētos konstatējumus. Turklāt minētajā sabiedriskajā apspriešanā tika izvirzīti vairāki priekšlikumi, lai mēģinātu risināt atlikušos jautājumus: no vienas puses, nepieciešamība vēl vairāk uzlabot dažu CCP ieviesto piekļuves modeļu darbību; no otras puses, iespēja apsvērt dažas mērķorientētas regulatīvas izmaiņas, kas varētu palīdzēt atvieglot PSM centralizētu tīrvērti. Ņemot to vērā, savā decembra ziņojumā EVTI sadarbībā ar EAAPI, EBI un ESRK ierosina pagarināt pagaidu atbrīvojuma termiņu vēl par vienu gadu līdz 2022. gada jūnijam, lai dotu pietiekami daudz laika veikt dažus turpmākus uzlabojumus. 
            
            
               Komisijas dienesti ir apspriedušies ar Eiropas Vērtspapīru komitejas ekspertu grupu par priekšlikumu deleģētajam aktam, ar ko PSM centralizētās tīrvērtes atbrīvojuma termiņu pagarina par vienu gadu. Šī apspriešanās procesa rezultātā par priekšlikumu tika panākta plaša vienprātība. Dažas dalībvalstis uzsvēra, ka ir jāsadarbojas ar nozari un EUI, lai izvairītos no turpmākiem pagarinājumiem.
            
            
            
               Deleģētā akta projekts tika publicēts Labāka regulējuma portālā četras nedēļas ilgam sabiedrības atsauksmju periodam. Tika saņemtas četras atbildes, kuras visas atbalstīja atbrīvojuma termiņa pagarināšanu par vienu gadu un sniedza vispārīgākas piezīmes par PSM centralizēto tīrvērti. Pēc šīs apspriešanas deleģētā regula netika grozīta.
            
            
               3.DELEĢĒTĀ AKTA JURIDISKIE ASPEKTI
            
            
               Tiesības pieņemt deleģēto aktu ir paredzētas Regulas (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem (ETIR) 85. panta 2. punktā.
            
            
               KOMISIJAS DELEĢĒTĀ REGULA (ES) …/..
            
            
               (6.5.2021),
            
            
               ar ko pagarina Eiropas Parlamenta un Padomes Regulas (ES) Nr. 648/2012 89. panta 1. punkta pirmajā daļā minēto pārejas periodu
            
            
               (Dokuments attiecas uz EEZ)
            
         
         
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem
                  2
                un jo īpaši tās 85. panta 2. punkta trešo daļu,
            
            
               tā kā:
            
            
               (1)Regulas (ES) Nr. 648/2012 89. panta 1. punktā paredzēts, ka pārejas periodā līdz 2021. gada 18. jūnijam minētās regulas 4. pantā noteikto tīrvērtes pienākumu nepiemēro ārpusbiržas atvasināto instrumentu līgumiem, kuri, balstoties uz objektīviem mērījumiem, ir uzskatāmi par tādiem, kas mazina ieguldījumu riskus, kuri ir tieši saistīti ar pensiju shēmu mehānismu finansiālo maksātspēju, un vienībām, kas izveidotas, lai saistību neizpildes gadījumā izmaksātu kompensāciju pensiju shēmu mehānismu dalībniekiem. Minētais pārejas periods tika ieviests, lai novērstu atvasināto instrumentu līgumu centralizētas tīrvērtes negatīvo ietekmi uz nākotnes pensionāru pensijas pabalstiem un lai dotu laiku izstrādāt īstenojamus tehniskus risinājumus par naudas un nenaudas nodrošinājumu, ko pensiju shēmu mehānismi pārved kā mainīgo drošības rezervi.
            
            
               (2)Ar Regulas (ES) Nr. 648/2012 85. panta 2. punkta trešo daļu Komisija tiek pilnvarota pagarināt minēto pārejas periodu divas reizes, katru reizi par vienu gadu, ja Komisija secina, ka šādi īstenojami tehniski risinājumi vēl nav izstrādāti un ka atvasināto instrumentu līgumu centralizētas tīrvērtes negatīvā ietekme uz nākotnes pensionāru pensijas pabalstiem nav mainījusies. Minētās regulas 85. panta 2. punkta pirmajā daļā noteikts, ka Komisijai līdz pārejas perioda galīgajam pagarinājumam jāsagatavo ikgadēji ziņojumi, kuros izvērtēts, vai ir izstrādāti šādi īstenojami tehniski risinājumi un vai ir nepieciešams veikt pasākumus, lai atvieglotu minētos īstenojamos tehniskos risinājumus.
            
            
               (3)Komisija savu pirmo ziņojumu
                  3
                pieņēma 2020. gada 23. septembrī. Minētajā ziņojumā tika uzsvērts, ka tirgus dalībnieki gadu gaitā ir centušies izstrādāt šādus īstenojamus tehniskus risinājumus un ka daži pensiju shēmu mehānismi uz brīvprātības pamata ir sākuši centralizēti veikt tīrvērti daļai savu atvasināto instrumentu. Ziņojumā secināts, ka galvenā atlikusī problēma pensiju shēmu mehānismiem ir nepieciešamība izvietot mainīgo drošības rezervi naudā saspringtos tirgus apstākļos, kad CCP tiem var pieprasīt izvietot mainīgās drošības rezerves nozīmīgas summas.
            
            
               (4)Regulas (ES) Nr. 648/2012 85. panta 2. punkta otrajā daļā arī noteikts, ka Eiropas Vērtspapīru un tirgu iestādei (EVTI) sadarbībā ar Eiropas Apdrošināšanas un aroda pensiju iestādi, Eiropas Banku iestādi un Eiropas Sistēmisko risku kolēģiju ir jāiesniedz Komisijai ikgadēji ziņojumi, kuros cita starpā izvērtēts, vai CCP, tīrvērtes dalībnieki un pensiju shēmu mehānismi ir īstenojuši atbilstošus centienus un ir izstrādājuši īstenojamus tehniskus risinājumus, kas atvieglo šādu mehānismu piedalīšanos centralizētajā tīrvērtē, kā mainīgo drošības rezervi izvietojot naudas un nenaudas nodrošinājumu, tostarp minēto risinājumu ietekmi uz tirgus likviditāti un procikliskumu un to iespējamo juridisko vai cita veida ietekmi. EVTI savā 2020. gada 17. decembra ziņojumā secināja, ka attiecīgās ieinteresētās personas gadu gaitā ir pētījušas dažus risinājumus pensiju shēmu mehānismu problēmu risināšanai, kuri kopā varētu atbalstīt pensiju shēmu mehānismus gan parastos, gan saspringtos apstākļos. Tomēr EVTI arī secināja, ka minētie risinājumi ir jāpilnveido vai dažos gadījumos tie varētu būt jāpapildina ar dažām regulatīvām izmaiņām. Tāpēc EVTI pauda viedokli, ka pārejas periods ir jāpagarina par vienu gadu.
            
            
               (5)Komisija, ņemot vērā EVTI ziņojumu, uzskata, ka pārejas periods patiešām ir jāpagarina par vienu gadu, lai paredzētie risinājumi būtu gatavi un tiktu vēl vairāk uzlaboti.
            
            
               (6)Tāpēc būtu jāpagarina Regulas (ES) Nr. 648/2012 89. panta 1. punktā minētais pārejas periods.
            
            
               (7)Šai regulai būtu jāstājas spēkā steidzamības kārtā, lai pašreizējais pārejas periods tiktu pagarināts pirms tās termiņa beigām vai iespējami drīz pēc tās termiņa beigām. Vēlāka stāšanās spēkā radītu pensiju shēmu mehānismiem tiesisko nenoteiktību par to, vai tiem jāsāk sagatavoties gaidāmajiem tīrvērtes pienākumiem,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) Nr. 648/2012 89. panta 1. punkta pirmajā daļā noteikto pārejas periodu pagarina līdz 2022. gada 18. jūnijam.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 6.5.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Līgums par aktīvu pārdošanu ar atpirkšanu (“repo”) ir līgums par vērtspapīru pārdošanu par noteiktu cenu apvienojumā ar līgumu par šo vērtspapīru atpirkšanu par noteiktu cenu vēlākā datumā. Repo tirgus apvieno uzņēmumus, kas sniedz nodrošinājumu apmaiņā pret naudu, un uzņēmumus, kuri nodrošina naudu apmaiņā pret nodrošinājumu.
               
               
                  
                     (2)
                  
                        OV L 201, 27.7.2012., 1. lpp.
               
               
                  
                     (3)
                  
                        Komisijas ziņojums Eiropas Parlamentam un Padomei, ar ko saskaņā ar 85. panta 2. punktu Eiropas Parlamenta un Padomes 2012. gada 4. jūlija Regulā (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem, kas grozīta ar Regulu (ES) 2019/834, izvērtē, vai ir izstrādāti īstenojami tehniski risinājumi par naudas un nenaudas nodrošinājumu, ko pensiju shēmu mehānismi pārved kā mainīgo drošības rezervi, un vai ir nepieciešams veikt pasākumus, lai atvieglotu minētos īstenojamos tehniskos risinājumus (COM(2020) 574 final, 2020. gada 23. septembris).